tartuNLP/wikipedia-smugri-20251201 huggingface dataset:
Sirvėta regionaalpark

Sirvėta regionaalpark (leedu keeles "Sirvėtos regioninis parkas") on regionaalpark Leedus Švenčionyse ja Ignalina rajoonis Švenčionysi ümbruskonna servamoodustiste vööndis. Regionaalpark asutati 1992. aastal, et kaitsta sealse veelahkmepiirkonna maastikke, ökosüsteemi ja kultuuripärandit.
Regionaalpargi moodustamiseks ühendati mitmed tunnelorgude kaitseks moodustatud kaitsealad. Kaitseala territooriumile jääb mitu termokarsti tagajärjel tekkinud järve. Ka asuvad piirkonnas mitmed lubjarikkad madalsood.
Sirvėta regionaalpargi pindala on 8755 hektarit. Selle territooriumile jäävad Neversčiai botaaniline kaitseala, Salotise telmatoloogiline kaitseala (84 ha), Ilgysi hüdrograafiline kaitseala, Didžiasalise etnokultuuriline kaitseala, Sirvėta ja Šventa maastikukaitsealad ning Čiūlėnai ja Nevaišiai geomorfoloogilised kaitsealad. Regionaalpargi halduskeskus ja külastuskeskus asub Šventas, Dvaro g. 25.
Regionaalparki jääb 31 järve. Seal asub ligi 250 aasta vanune Neversčiai saaremets ja 26 pärnade kasvukohta. Üksikobjektidena on kaitse all Lina pisarate allikas, Medišionysi pärnad, Adamavase, Stanislavavase ja Bielionysi tammed.
Regionaalpargi territooriumil asuvad neli linnamäge, kaks hiiepaika, kaks tumuluste kompleksi, viis mõisakompleksi ja kaks säilinud metsavendade punkrit. Didžiasalise küla kaitseks on loodud etnokultuuriline kaitseala.
Regionaalpargile on allutatud ka mitmed kaitsealad väljaspool regionaalpargi territooriumi. Nende hulka kuuluvad Adutiškise-Guntauninkai metsade, Svyla, Birvėta ja Gelednė biosfääri polügoonid, Dysna hüdrograafiline kaitseala, Kunigiškė maastikukaitseala ning Milašiuse, Perūnase ja Vytėnai telmatoloogilised kaitsealad.
Looduskaitsealustest taimeliikidest esinevad regionaalpargis põldpisikas, niidu-kuremõõk, arukäpp, harilik käoraamat, Balti sõrmkäpp ja kuradi-sõrmkäpp. Seal elab kuus liiki looduskaitsealuseid kahepaikseid, kolm liiki roomajaid ja 33 liiki linde. 
Looduskaitsealuseid selgrootuid esindavad pääsusaba, "Bleparitha bathensis", vareskaera-aasasilmik, mustlaik-apollo ja eremiitpõrnikas.
Popi ja Huhuu

"Popi ja Huhuu" on Friedebert Tuglase 1914. aastal kirjutatud novell. Selle peategelased on koer Popi ning puuris elav ahv Huhuu. 
Novelli ainetel valmis 2015. aastal Riho Undi animafilm "Isand".
Labanorase regionaalpark

Labanorase regionaalpark (leedu keeles "Labanoro regioninis parkas") on regionaalpark Leedus Švenčionyse, Molėtai ja Utena rajoonis Labanorase ümbruskonna metsades. Regionaalpark asutati 1992. aastal, et kaitsta sealset Labanorase ürgmetsa- ja järverikast maastikku, ökosüsteemi ja kultuuripärandit. Regionaalpargist idas asub Aukstaitija rahvuspark, millega sel on ka ühine administratsioon; läänes ulatub see Molėtaini.
Labanorase regionaalpargi pindala on 52 848 hektarit, see on pindalalt suurim Leedu regionaalpark. Selle territooriumist moodustavad 14% järved, nende seas Siesartis, Kertuojai, Stirniai, Aisetas, Baltieji Lakajai ja Juodieji Lakajai. Kokku on selle territooriumil 285 järve. Regionaalpargis voolab ka veeturistide seas populaarne Lakaja jõgi. Regionaalparki jäävad mitmed rabad ja madalsood, nende seas on ka lubjatoitelisi madalsoid.
Suuremat osa kaitsealast katavad metsad, millest enamiku moodustavad männikud. Sealsed metsad on põtrade, huntide ja ilveste elupaigaks.
Regionaalpargi territooriumile jäävad botaanilis-zooloogilistest kaitsealadest Kanio raistase, Kuliakampise, Padumblė ja Antaliedė botaanilis-zooloogiline kaitseala (1300 ha). Geomorfoloogilistest kaitsealadest on selle koosseisus Panatrytise, Plėšiškiai, Salduškise, Maldžiūnai geomorfoloogiline kaitseala ja Žiežulinise geomorfoloogiline kaitseala. Hüdrograafilistest kaitsealadest on selle koosseisus Kertuojai, Peršokšnai, Siesartise, Stirniai, Alnise ja Luknelė hüdrograafiline kaitseala. Maastikukaitsealadest jäävad regionaalparki Aisetase, Obelynė, Kulionysi, Peršoksna, Lakaja, Lakajai ja Pažemysi maastikukaitseala (1398 ha). Telmatoloogilistest kaitsealadest asuvad regionaalpargi territooriumil Krakinysi, Snieginise, Peršoksnai, Ešerinise I, Ešerinise II, Urkise, Tramysi, Laukagalise, Alsuodise, Serlediškise, Dumblysi, Vadokšnase ja Juodezerise telmatoloogiline kaitseala. Lisaks on regionaalpargis Labanorase urbanistlik kaitseala, Mekšrinise botaaniline kaitseala, Girutiškise reservaat (1300 ha) ja Kiauneliškise reservaat (283 ha).
Üksikobjektidest on kaitse all Argirdiškė, Baltagalise, Labanorase, Baltelė, Pabaltė ja Lūšnia männid, Jalaga mänd, Kahe tüvega mänd, Kiauneliškise kaksikmänd (aastal 2014 Leedu kõrgeim mänd ja kõrguselt kolmas Leedu puu), Aisetase, Mažasai Siaurysi ning Alnise poolsaared, Lakaja kivi ja Kitsede kivi, Joniškė pärn, sanglepp Gumbulis, Gaigalinise kadakas, Januliškise lehised ja Peršoksna püramiidkuusk.
Regionaalpargi territooriumil asuvad viis linnamäge, mitmed lohukivid, kakskümmend tumuluste kompleksi, mitmed metsavendade punkrid ja lahingupaigad. Obelynė küla on etnograafiline mälestis. Sinna jäävad Labanorase ja Stirniai kirikud, Januliškise kabel, Rudesa kabel ning kellatorn. Mindūnais asub kalapüügimuuseum, Kulionysis aga etnokosmoloogia muuseum koos observatooriumiga. Sealse rahvakultuuri eripäraks on iselaadse konstruktsiooniga Labanorase torupillid.
Rhuddani lade

Rhuddani lade on Siluri ladestu Llandoveryi ladestiku globaalne kronostratigraafiline üksus (lade). Sellele on nime andnud Cefn-Rhuddan`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.
Lademe alumist piiri määratleb graptoliit "Akidograptus ascensus"e esmakordne ilmumine Dob's Linni piirpaljandis Šotimaal, lademe ülempiiri märgib Trefawri paljandis graptoliitide "Monograptus" triangulatus esinemistsooni algus ja graptoliidi "Monograptus austerus sequens" ilmumine. 
Rhuddani lade lasub Hirnanti lademel ja see lamab Aeroni lademe all. Lademe vanus on 443,7...439 miljonit aastat. Eestis vastavad sellele Juuru lade ja Raikküla lademe alumine osa.
Rhuddani lademe moodustumise ajal jätkus Hirnanti lademe moodustamise ajal aset leidnud Ordoviitsiumi lõpu väljasuremine.
Ameerika Ühendriikide Postiteenistus

Ameerika Ühendriikide Postiteenistus (inglise keeles "United States Postal Service"; USPS) on Ameerika Ühendriikide föderaalvalitsusele alluv iseseisev amet, mille ülesandeks on postiteenuse pakkumine nii USA osariikides kui ka selle territooriumidel ning USA-ga assotsiatseerunud riikides. See on üks väheseid valitsusameteid, mille olemasolu näeb ette Ameerika Ühendriikide põhiseadus.
USPS-i ajalugu ulatub tagasi 1775. aastal kogunenud II Kontinentaalkongressini, mis määras oma 25. juuli dekreediga postiteenistuse juhiks (ametinimega "Postmaster General") Benjamin Franklini. 1792. aastal loodi ametlikult Ameerika Ühendriikide Postiamet ("United States Post Office Department"). 1872. aastal inkorporeeriti ametkond Ameerika Ühendriikide valitsuskabineti koosseisu ja 1970. aastal korraldati ümber praegusel kujul toimivaks iseseisvaks valitsusametiks.
Postiteenistusel oli 2019. aasta seisuga 469 934 täiskohaga töötajat ja 136 174 ajutist või osalise tööajaga töötajat. USPS on seaduslikult kohustatud teenindama kõiki ameeriklasi, olenemata nende geograafilisest paiknemisest, ühesuguse hinnakirja ja kvaliteedinõuete alusel. Postiteenistusel on juriidiline monopol nii kirjakande korraldamiseks kui ka ligipääsuks postkastidele, kuid pakiveos tuleb neil konkureerida eraettevõtetega nagu United Parcel Service (UPS), FedEx ja Amazon.
Aeroni lade

Aeroni lade on Siluri ladestu Llandoveryi ladestiku globaalne kronostratigraafiline üksus (lade). Sellele on nime andnud Cwm-coed-Aeron`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.
Lademe alumist piiri määratleb Cwm-coed-Aeroni farmi lähistel Trefawri paljandis graptoliitide "Monograptus" triangulatus esinemistsooni algus ja graptoliidi "Monograptus austerus sequens" ilmumine Trefawri kihistusse, lademe ülempiiri märgib brahhiopoodide "Eocoelia intermedia" kadumine ja "Eocoelia icurtisi" ilmumine Wormwoodi kihistus Cefn-cerigi tee ääres asuvas mahajäetud kivimurrus. 
Aeroni lade lasub Rhuddani lademel ja see lamab Telychi lademe all. Lademe vanus on 439...436 miljonit aastat. Eestis vastab sellele Raikküla lademe ülemine osa.
Madapolaam

Madapolaam on sile läikiv labases siduses ja kergelt batistiga sarnanev peen puuvillane kangas.
Omadused.
Kootud peentest puuvill-lõngadest, kanga tihedus on 40x31 lõnga ühe ruutsentimeetri kohta. Madapolaamist valmistatakse särke, kleite ja voodipesu. Kasutatakse tikkimiskangana šveitsi tikandis ja kangatrükiks.
Kanga nimi on tuletatud 17. sajandil esmavalmistamise kohast, India linna Narsapuri linnaosa Madhavayapalemi nimest.
Telychi lade

Telychi lade on Siluri ladestu Llandoveryi ladestiku globaalne kronostratigraafiline üksus (lade). Sellele on nime andnud Pen-Ian-Telych`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.
Lademe alumist piiri määratleb brahhiopoodide "Eocoelia intermedia" kadumine ja "Eocoelia icurtisi" ilmumine Wormwoodi kihistus Cefn-cerigi tee ääres asuvas mahajäetud kivimurrus, lademe ülempiiri märgib Hughley oja põhjakaldal graptoliitide "Cyrtograptus centrifugus" esinemistsooni algus Buildwase kihistus. Hilisemate uuringute põhjal on selgunud, et nende esinemise varaseim piir on määratletud ebatäpselt, pigem peaks lademe ülemist piiri märkima graptoliitide Cyrtograptus murchisoni ilmumine sealsamas. 
Telychi lade lasub Aeroni lademel ja see lamab Sheinwoodi lademe all. Lademe vanus on 436...428.2 miljonit aastat. Eestis vastavad sellele Aruküla lade ja Jaani lademe alumine osa.
Telychi lademe moodustumise ajal algas Sheinwoodi lademe moodustamise ajal jätkunud Irevikeni väljasuremine. Selle käigus kadusid ligi pooled Irevikenis esinenud trilobiidid, hävis ka 80 % konodontide liikidest. Väljasuremislaine põhjused paiknesid tõenäoliselt sügavamates meredes, kuna enim kannatasid pelaagilised organismid nagu graptoliidid, konodondid ja trilobiidid, sellal kui rifielustikku see väljasuremislaine ei mõjutanud peaaegu üldse.
Sheinwoodi lade

Sheinwoodi lade on Siluri ladestu Wenlocki ladestiku globaalne kronostratigraafiline üksus (lade). Sellele on nime andnud Much Wenlockist põhjas asuv Sheinwoodi küla. Lademele andis nime aastal 1975 piirkonnas töötanud Michael G. Bassetti juhitud geoloogide grupp.
Lademe alumist piiri määratleb märgib Hughley oja põhjakaldal graptoliitide "Cyrtograptus centrifugus" esinemistsooni algus Buildwase kihistus. Hilisemate uuringute põhjal on selgunud, et nende esinemise varaseim piir on määratletud ebatäpselt, pigem peaks lademe alumist piiri märkima graptoliitide Cyrtograptus murchisoni ilmumine sealsamas. Lademe ülempiiri märgib graptoliit "Cyrtograptus lundgreni" ilmumine Coalbrookdale'i kihistu Apedale'i kihistikku Homeri talust ligi 500 meetrit põhjas asuva väikese oja põhjakaldal. 
Sheinwoodi lade lasub Telychi lademel ja see lamab Homeri lademe all. Lademe vanus on 428,2...426.2 miljonit aastat. Eestis vastavad sellele Jaani lademe ülemine osa ja Jaagarahu lademe alumine osa.
Sheinwoodi lademe moodustamise ajal jätkus Telychi lademe moodustamise ajal alanud Irevikeni väljasuremine. Selle käigus kadusid ligi pooled Irevikenis esinenud trilobiidid, hävis ka 80 % konodontide liikidest. Väljasuremislaine põhjused paiknesid tõenäoliselt sügavamates meredes, kuna enim kannatasid pelaagilised organismid nagu graptoliidid, konodondid ja trilobiidid, sellal kui rifielustikku see väljasuremislaine ei mõjutanud peaaegu üldse.
Tate Liverpool

Tate Liverpool on Suurbritannias Liverpoolis tegutsev kunstigalerii, mis on üks neljast Tate'i instituuti kuuluvast kunstimuuseumist. Veel kuuluvad sinna hulka Tate Britain, Tate Modern ja Tate St Ives. Instituudil on ka veebiportaal Tate Online, mida kasutatakse kunstinäituste korraldamiseks veebis.
Galerii asub linna keskuses Mersey jõe ääres Royal Alberti dokis. 
Tate Liverpool loodi Tate'i instituudi kogude, mis sisaldavad Briti kunsti riiklikku kogu 1500. aastast kuni tänapäevase kunstini ja ka rahvusvahelist kaasaegset kunsti, eksponeerimiseks. Galeriis on ka ajutiste näituste programm. 2003. aastani oli Tate Liverpool väljaspool Londonit suurim moodsa ja kaasaegse kunsti galerii. Seda külastab igal aastal üle 600 000 inimese.
Ajalugu.
Alan Bowness, kes oli 1980. aastatel Tate'i instituudi direktor, otsustas rajada galerii Inglismaa põhjaossa. Loodi projekt "Tate of the North", mis pidi tulema kindla identiteediga linna, mis oleks noorema publiku jaoks atraktiivne. 
Asukohaks valiti Liverpoolis asuv Royal Alberti dokk, mida varem oli kasutatud laohoonena Aasiast toodud kaupade ladustamiseks. Kuid kui 1830.–1930. aastatel oli Liverpooli sadam Inglismaa suurim, mida läbis üle 9 miljoni inimese, kes sõitsid Põhja-Ameerikasse, Austraaliasse ja Uus-Meremaale, siis pärast esimest maailmasõda jagunes sadama kaubaveomaht suuresti teiste linnade vahel ja palju hooneid jäi tühjaks. 
Seega leiti, et Liverpoolis on sadamas Royal Alberti dokis suur laohoone, mis sobiks väga hästi kunstigaleriiks. 
1981. aastal hoone rekonstrueeriti, see tõi piirkonda elu ning innustas lähikonnas avama ka uusi baare ja restorane. Arhitekt James Stirling, kellele tehti 1985. aastal ülesandeks galerii kujundamine, otsustas jätta ajaloolise punastest tellistest hoone välisilme puutumata ja keskenduda hoone sisemusele. 
Galerii avas 1988. aasta mais Walesi prints Charles. 
2008. aastal oli Liverpool Euroopa kultuuripealinn. Selle tähistamiseks võõrustas Tate Liverpool 2007. aastal Turneri auhinna näitust, mis oli varem alati toimunud ainult Londonis.
Homeri lade

Homeri lade on siluri ladestu Wenlocki ladestiku globaalne kronostratigraafiline üksus (lade). See on saanud nime Shropshire'is asuva Homeri küla järgi. Lademele andis nime aastal 1975 piirkonnas töötanud Michael G. Bassetti juhitud geoloogide grupp.
Lademe alumist piiri määratleb märgib graptoliitide "Cyrtograptus lundgreni" ilmumine Coalbrookdale'i kihistu Apedale'i kihistikku Homeri talust ligi 500 meetrit põhjas asuva väikese oja põhjakaldal. Lademe ülempiiri märgib graptoliitide "Saetograptus (Colonograptus) varians" ja "Neodiversograptus nilssoni" ilmumine Pitch Coppice'i kivimurrus Ludlow' lähistel, ent täpsemalt määratleb seda seal Much Wenlocki lubjakivikihistu kõva sõlmja struktuuriga lubjakivi asendumine Lower Eltoni kihistu pehmete kiltadega. 
Homeri lade lasub Sheinwoodi lademel ja see lamab Gorsti lademe all. Lademe vanus on 426,2...422,9 miljonit aastat. Eestis vastavad sellele Rootsiküla lade ja Jaagarahu lademe ülemine osa.
Homer (Inglismaa)

Homer on küla Suurbritannias Inglismaal Shropshire'i krahvkonnas Much Wenlocki vallas.
Küla järgi on nime saanud Homeri lade.
Homeri kohta on esimesi teateid 14. sajandist ("Honemor"). Küla kujunes Homeri metsa nime all tuntud ühismaale 17. sajandil, mil sinna asusid skvotterid. 19. sajandil kujunes see talutööliste ja kivimurrus töötava rahva elupaigaks. Kasvama hakkas see 20. sajandi teisel poolel, mil sinna hakati rajama elamuid.
Gorsti lade

Gorsti lade on siluri ladestu Ludlow' ladestiku globaalne kronostratigraafiline üksus (lade). See on nime saanud Shropshire'is asuva Gorsty küla järgi. Lademele panid 1980. aastal nime Charles H. Holland, James D. Lawson, Victor G. Walmsley ja Dennis E. White.
Lademe alumist piiri määratleb märgib graptoliitide "Saetograptus (Colonograptus) varians" ja "Neodiversograptus nilssoni" ilmumine Pitch Coppice'i kivimurrus Ludlow' lähistel, ent täpsemalt määratleb seda seal Much Wenlocki lubjakivikihistu kõva sõlmja struktuuriga lubjakivi asendumine Lower Eltoni kihistu pehmete kiltadega. Lademe ülempiiri märgib graptoliitide "Saetograptus leintwardinensis leintwardinensis" ilmumine Sunnyhilli kivimurrus Ludlow' lähistel, lisaks veel brahhiopoodid "Kirkidium knightii" ja "Strophonella euglypha" ning mitmete koralliliikide kadumine või haruldaseks muutumine. Täpsemalt määratleb seda aga Homeri lademesse kuuluva Upper Bringewoodi kihistu sõlmjate lubjakivide asendumine Ludfordi lademesse kuuluvate litoloogiliselt sarnaste, ent kivististe koosseisult erinevate Lower Lentwardine'i kihistu kivimitega viimase alampiiri moodustava õhukeses kildakihis. 
Gorsti lade lasub Homeri lademel ja see lamab Ludfordi lademe all. Lademe vanus on 422,9...421,3 miljonit aastat. Eestis vastab sellele Paadla lade, välja arvatud selle noorim osa.
Gorsti lademe moodustamise ajal leidis aset hapnikuvaegusest ja ookeanide veetaseme langusest tingitud Mulde väljasuremine. Sündmusele vastab Fröeli kihistu moodustumine Gotlandi saarel. Oletatakse aga, et muudatused konodontide faunas on põhjustatud pigem muudatustest settimistingimustes, kui reaalsest liikide kaost.
Ludfordi lade

Ludfordi lade on siluri ladestu Ludlow' ladestiku globaalne kronostratigraafiline üksus (lade). See on nimetatud Shropshire'is asuva Ludfordi küla järgi. Lademele panid 1980. aastal nime Charles H. Holland, James D. Lawson, Victor G. Walmsley ja Dennis E. White.
Lademe alumist piiri märgib graptoliitide "Saetograptus leintwardinensis leintwardinensis" ilmumine Sunnyhilli kivimurrus Ludlow' lähistel, lisaks brahhiopoodide "Kirkidium knightii" ja "Strophonella euglypha" ning mitmete koralliliikide kadumine või haruldaseks muutumine. Täpsemalt määratleb seda aga Homeri lademesse kuuluva Upper Bringewoodi kihistu sõlmjate lubjakivide asendumine Ludfordi lademesse kuuluvate litoloogiliselt sarnaste, ent kivististe koosseisult erinevate Lower Lentwardine'i kihistu kivimitega viimase alampiiri moodustava õhukeses kildakihis. Lademe ülempiiri märgib graptoliitide "Neocolonograptus parultimus" ilmumine Požáry kivimurdu viiva raudtee rajamisel tekkinud paljandis. 
Ludfordi lade lasub Gorsti lademel ja see lamab Přidoli ladestiku all, mille lademeteks jaotamisel puudub üksmeel. Lademe vanus on 421,3–418,7 miljonit aastat. Eestis vastavad sellele Kuressaare lade ja Paadla lademe noorim osa.
Ludfordi lademe moodustamise ajal leidis aset kliima jahenemisest ja ookeanide veetaseme langusest tingitud Lau väljasuremine. Samas tõi see sündmus kaasa stromaliitide arvukuse kiire kasvu, mis oli tingitud mikroorganismidest toituvate olendite kadumisest. Sündmusele vastab Eke kihtide moodustumine Gotlandi saarel. Väljasuremine oli massiline, ja kuigi enamik liike, mis sündmuse tagajärjel kadusid, ilmusid (tõenäoliselt refuugiumtes säilinuna) hiljem taas setetesse, olid nende suhe ja eksisteeriv ökosüsteem drastiliselt muutunud.
Scandiano

Scandiano on väike linn ja omavalitsusüksus Reggio Emilia provintsis Põhja-Itaalias.
2016. aastal elas seal 25 600 inimest.
Scandianost on pärit Giorgio Prodi ja Romano Prodi.
Ludford

Ludford on küla Suurbritannias Inglismaa Shropshire'i krahvkonnas samanimelises vallas, merepinnast 85,6 meetri kõrgusel Teme jõe kaldal.
Küla järgi on nimetatud ka Ludfordi lade. Ludfordis asub ka Ludford corneri nime kandev paljand, kus asuvatest kontinentaalset päritolu setetest on leitud kalade ja taimede jäänuseid, eoseid ja pisikesi lülijalgseid. Algselt arvati need devonisse kuuluvaks, ent hiljem on leitud, et need on Siluri Přidoli ajastikul kujunenud.
Ludfordi nimi tuleneb sõnast "ford", mis tähendab koolet, ja sõnast "lud", mis tähendab mühisevat vett (Teme jõgi oli vanasti kärestikuline).
Ludfordi kohta on esimesed teated aastast 1086, mil seal asus viimsepäevaraamatu andmetel mõis. Ka sealsest kirikust on esimesed teated 11. sajandist, mil see oli veel Bromfieldi prioraadile kuuluv kabel. Hiljem kuulus see Ludfordi kihelkonda, mis jagunes toona Shropshire'i ja Herefordshire'i krahvkonna vahel, Ludfordi küla jäi viimase aladele. Alles aastal 1894 liideti kogu kihelkond Shropshire'i krahvkonnaga.
Rooside sõja ajal toimus Ludfordi sillal aastal 1459 väike lahing, kus võidukaks osutus Lancasteri suguvõsa. Ludfordi sild rajati XV sajandil ja mis asub külale nime andnud koolmest veidi maad ülesvoolu. Keskajal asus selle läänepoolse otsa juures kabel.
Külas asuvad sealse mõisakompleksi säilmed – häärber ja park.
Jalgpall 1900. aasta suveolümpiamängudel

Jalgpall 1900. aasta suveolümpiamängudel oli esimest korda olümpiamängudel, kus jalgpalli oli kavas 20.–23. oktoobrini. Jalgpallivõistlused peeti Pariisi Vélodrome de Vincennesis. Kolme klubivõistkonna vahel peeti vaid kaks näidismängu ja medaleid algul ei jagatud. 
Prantsusmaa esindajad määras kindlaks Prantsuse spordiseltside liit, kes valis osalema Pariisi võistkonna Club Français'. Pärast seda, kui Racing Club de Bruxelles keeldus osalemast, saatis Belgia föderatsioon üliõpilastest koosneva Université libre de Bruxellesi klubi, mida tugevdati väheste mitteüliõpilastega. Seevastu Inglise klubi Upton Park F.C. esindas Suurbritanniat. Rahvusvaheline Olümpiakomitee (ROK) tunnistas hiljem jalgpalli ametlikuks olümpiaalaks ja jagas välja medalid Suurbritanniale, Prantsusmaale ja Belgiale vastavalt kuld-, hõbe- ja pronksmedalid. 
FIFA ei loe 1900 ja 1904. aasta olümpiamängudel osalenud jalgpalli olümpiamängudel ametlikuks olümpiaalaks, kuna seal osalesid klubide võistkonnad.
Medalitabel.
Jalgpalliturniiri toimumata jäämise tõttu on auhinnatseremoonia ja tulemuste klassifitseerimine kolme osaleva meeskonna paremusjärjestuses põhimõtteliselt teostamatu ja korraldajate poolt pole seda kunagi ette nähtud. Sellest hoolimata määras ROK hiljem lõpliku paremusjärjestuse ja määras medaliastmed, mis nagu näidatud, kajastub ka medalitabelis.
Kanada kuninglik merevägi

Kanada kuninglik merevägi on Kanada relvajõudude väeliik, mis vastutab mereoperatsioonide eest. 
2020. aasta seisuga oli mereväel 12 fregatti, 4 allveelaeva, 12 rannakaitselaeva ja 8 valvelaeva, millele lisandusid mitmed abilaevad. Mereväes teenis 8500 tegevväelast, 3600 reservväelast ja 3800 tsiviilisikut. Seisuga november 2020 oli mereväe komandöriks viitseadmiral Art McDonald.
Merevägi loodi 4. mail 1910. 1968. aastal moodustati mereväe, maaväe ja õhuväe baasil Kanada relvajõud. 1968. aastast kandis Kanada merevägi ametlikult nime "maritime command" ning praeguse nime sai see 2011. aastal.
Kanada maavägi

Kanada maavägi on Kanada relvajõudude suurim väeliik ning see vastutab maismaaoperatsioonide eest.
2020. aasta seisuga teenis maaväes 23 000 tegevväelast ja 19 000 reservväelast. Lisaks töötas maaväes 3000 tsiviilisikut. Maaväe komandöriks on kindralleitnant Wayne Eyre. 
Briti armee asutas Kanada maaväe 1865. aastal ning selle ülesandeks sai Kanada sõjaline kaitse. 1968. aastal moodustati maaväest, mereväest ja õhuväest Kanada relvajõud.
Oleh Holtvjanskõi

Oleh Holtvjanskõi (ukraina keeles Олег Миколайович Голтвянський; sündinud 8. septembril 1980 Harkivis) on Ukraina sõjaväelane, poliitik, on rahvusradikaale ja äärmisi parempoolseid ühendava organisatsiooni Ukraina Rahvuslik Liit endine juht (2009–2012).
Ta on endine Ljubõtõni linnavalitsuse saadik ja Petserski pataljoni komandör.
Shaté Tantsukool

Shaté Tantsukool on suurim tantsuhuviharidust andev asutus Tartu linnas.
Tantsukool asub Atlantise majas ning tegutseb läbi maja kahel korrusel. Aastate 2020/2021 hooajal oli koolis 36 tantsurühma ja 16 tantsuõpetajat.
Ajalugu.
Shaté Tantsukool sai alguse 1997. aastal, kui Krõõt Kiviste Miina Härma Gümnaasiumi (MHG) 10. klassi õpilasena hakkas väikestele tüdrukutele tantsutunde andma. Aasta hiljem oli rühmi mitu ning nimeks sai Shaté. 
Alustas tantsukool MHG aulas. Hiljem tantsiti Filosoofi tänava hoones ning alates 2017. aastast asub tantsukool Atlantise majas. Tantsukool on saavutanud häid tulemusi nii Eestis kui välismaal, on kaasa teinud projektides ning loonud oma muusikali. 
2021. aastal valiti kool Aasta huvikooliks. 
Tantsukool.
Atlantise majas on tantsukoolil viis saali teisel korrusel ning alumisel korrusel Alexela Loomelava "blackbox". Tantsukooli õpilased on kolmeaastastest täisealisteni. Tantsukoolis on huviringid, põhiõpe ja süvaõpe.
Õppesuunad.
Huviõpe.
Tantsuringid on mõeldud lastele ja noortele, kes soovivad sellega hobina tegeleda, aga mitte esineda.
Põhiõpe.
Põhiõppes on erineva vanuse ja tasemega rühmad. Käiakse Eesti-sisestel ja välisvõistlustel, lisaks valmib igal aastal üks võistlus-koreograafia.
Süvaõpe (alates 1. klass).
Süvaõppes antakse tantsuharidus, mis võib täita eelprofessionaalse õppe eesmärke. Õppekava hõlmab klassikalist, tänapäeva ja tänavatantsu tehnikat, tantsuanalüüsi, teadmisi psühholoogiast ja füsioloogiast, lavameigi praktikat, akrobaatikat, aja- ja energiaplaneerimist ja muud.
Shaté "Show"grupp.
Grupi põhitegevus on tantsuprogrammidega esinemised, reklaam ja eriprojektid. 
Täiskasvanute hobiklassid.
"Sunshine"'i rühm on mõeldud kõigile huvilistele olenemata varasemast tantsualasest ettevalmistamiseks.
Õppeastmed.
Algaste.
Lasteaialaste tantsuõppes on kesksel kohal mäng ja tantsurõõm, lihtsamad harjutused ja esinemiskava, tantsutehnika algteadmised.
Noorem aste.
1.–4. klassile mõeldud rühmades kestab treening kauem, koreograafia on keerukam, lisanduvad erinevad stiilide sammud, hüpped ja pöörded. Sharks II on nooremasse astmesse kuuluv poiste rühm, kus tegeletakse tänava- ja "show"-tantsu stiilidega. Nooremas astmes on eraldi põhi- ja süvaõpe.
Keskaste.
5.–7. klassi arvestustel esitatakse kindlad elemendid, pöörded, hüpped või nende kombinatsioonid, mille soorituse kvaliteet kantakse sisse Tantsija Passi. Õppekavas kasutatakse balleti- ning iluvõimlemise tsükleid. Keskaste on seotud nii põhiõppe kui süvaõppega. Tantsud on näiteks "jazz", Broadway, "show", tänavatants, karaktertants, "contemporary" jne. Keskastme poiste rühm Sharks III keskendub peamiselt tänavatantsule.
Vanem aste.
Alates kaheksandast klassist ja täiskasvanud tantsijad osalevad võistlustel. Vanemas astmes on eraldi põhi- ja süvaõpe.
Liv Ullmann

Liv Johanne Ullmann (sündinud 16. detsembril 1938 Tōkyōs) on norra filminäitleja ja -režissöör. 
Teda peetakse Euroopa üheks tuntumaks filminäitlejaks. Ta tegi palju koostööd Ingmar Bergmaniga. Linn Ullmann on nende tütar.
Margot Fonteyn

Dame Margaret Evelyn de Arias (sündinud Hookham; 18. mai 1919 Reigate – 21. veebruar 1991 Panamá), tuntud lavanime Margot Fonteyn järgi, oli inglise baleriin. 
Ta tantsis kogu oma karjääri Kuninglikus Balletis.
Fonteyn oli baleriine, kes pälvis "prima ballerina assoluta" austava nimetuse.
Lamborghini Countach

Lamborghini Countach on taga-keskmootoriga ja tagarattaveoga sportauto, mida tootis itaalia auto autotootja Lamborghini aastatel 1974–1990. Auto on disaininud Bertone disainibüroo.
Countach loodi eesmärgiga valmistada Lamborghini Miurale väärikas järeltulija, kuna 1966. esitletud Miura hakkas 1970. aastate alguses juba uute konkurentide (näiteks Ferrari Daytona) varju jääma. Countachi algset väliskuju esitleti 1970. aastal Lancia Stratos Zero ideeauto omana. Esimest Countachi prototüüpi näidati avalikkusele 1971. aasta Genfi autonäitusel ning see kandis koodnime Lamborghini LP500 concept.
Pärast seda kulus veel kolm aastat, enne kui tootmisküps LP400 Countach 1974. aastal valmis sai. 
Countach varustati V12-mootoriga ja viiekäigulise käsikäigukastiga. 
Algne LP400 omas 3929 cm3 (3,9-liitrist) V12-mootorit, mille võimsus oli 375 hobujõudu (276 kW).
Mario Kempe

Michael Mario Kempe (sündinud 19. septembril 1988 Kramforsis) on Rootsi jäähokimängija, kes mängib KHL-i klubis Minski Dinamo ründajana paremäärel.
Pärast Modo Hockey noortevõistkonnas mängimist siirdus Kempe 2006. aastal Põhja-Ameerikasse, liitudes Quebec Major Junior Hockey League'i klubiga St. John's Fog Devils, kus ta mängis kaks hooaega. 2007. aastal valis Philadelphia Flyers ta NHL-i "draft"is 122. valikuna. 2008. aastal naasis ta Rootsi, mängides hooajal 2008–09 esmalt Rootsi kõrgliiga klubis Rögle BK ja seejärel Rootsi esiliiga klubis Mora IK. Sama hooaja lõpus naasis Kempe Põhja-Ameerikasse, mängides Flyersi noorteklubis Philadelphia Phantoms American Hockey League'is (AHL).
Hooajal 2009–10 mängis Kempe Rootsi kõrgliigas taas Rögle ridades. Seejärel kuulus ta kaks hooaega Djurgårdensi koosseisu. 2012. aastal liitus Modo Hockeyga, kus ta oli noorena mänginud.
2014. aastal sõlmis ta lepingu KHL-i klubiga HK Vitjaz, kus mängis kokku kolm hooaega. 2017. aastal naasis Kempe pärast kaheksat aastat Põhja-Ameerikasse, sõlmides üheaastase lepingu NHL-i klubiga Arizona Coyotes. Hooajal 2017–18 mängis ta põhiliselt AHL-i klubis Tucson Roadrunners, kuid sai 18 põhihooaja mängus väljakule ka Coyotesi meeskonnas. NHL-is lõi ta sel hooajal kaks väravat ja andis kaks väravasöötu. 2018. aasta mais pikendas Kempe Coyotesiga lepingut ühe aasta võrra. Hooajal 2018–19 sai ta Coyotesi meeskonnas rohkem mänguaega (52 mängu) ning sel hooajal jäi tema arvele NHL-is neli väravat ja viis väravasöötu. 2019. aasta juulis sõlmis ta lepingu Los Angeles Kingsiga. Ta asus mängima AHL-is Ontario Reigni meeskonnas, kuid 2019. aasta novembris katkestati osapoolte kokkuleppel tema leping Kingsiga.
2019. aasta novembris sõlmis Kempe lepingu Moskva CSKA-ga, kus mängis kuni hooaja 2020–21 lõpuni. Seejärel liitus ta Minski Dinamoga.
2008. aastal võitis Kempe Rootsi kuni 20-aastaste koondisega juunioride maailmameistrivõistlustel hõbemedali. Rootsi jäähokikoondise koosseisus osales ta 2019. aasta maailmameistrivõistlustel.
Tema noorem vend Adrian Kempe on samuti jäähokimängija.
Evi Kraan

Evi Kraan (sünninimi Kalm, sündinud 9. mail 1947 Tartus) on eesti logopeed ja koolidirektor.
Haridus.
Ta õppis aastatel 1954–1965 Elva Keskkoolis, 1965–1969 Tartu Riiklikus Ülikoolis arstiteadust ja 1971–1978 Tartu Riiklikus Ülikoolis defektoloogiat.
Isiklikku.
Evi Kraan elas lapsepõlves Elvas.
Evi Kraanil on poeg Ivar Kraan (sündinud 1980) ja tütar Ilona Kraan-Säälik (sündinud 1973).
Väliseesti kirjanduse keskus

Tallinna Ülikooli Akadeemilise Raamatukogu väliseesti kirjanduse keskuses (VEKK) on kõige täielikum väliseesti kirjanduse kogu Eestis. Keskuses kogutakse, säilitatakse ja tehakse kättesaadavaks väliseestlust käsitlevaid ja väliseestlaste poolt välismaal alates 1944. aastast välja antud trükiseid nii eesti kui ka võõrkeeles. 
Ajalugu.
Unikaalne kogu sai alguse 1974. aastal, mil tollase Eesti NSV Teaduste Akadeemia Raamatukogu juurde moodustati erihoiu osakond, kuhu koguti sel ajal kõiki kodueestlastele keelatud raamatuid, sealhulgas ka väliseestlaste kirjutatuid ja väljaantuid. See "keelatud" ja avalikkusele suletud kogu tehti 1988. aasta lõpust alates kõigile kättesaadavaks, samal ajal hakkas Eestisse saabuma ka suuri raamatuannetusi väliseestlastelt.
Kogud.
2019. aasta lõpu seisuga on keskuses kokku 38 297 eksemplari teavikuid, nendest 25 291 raamatuid ja 9607 aastakäiku ajalehti ning ajakirju. Avakogus on 1855 eksemplari. Lisaks jätkväljaanded, kaardid, noodid, teadusseparaadid jne. 
Andmebaasid.
Keskuses on koostatud mitmeid olulisi andmebaase:
Väljaanded.
Väliseesti kirjanduse keskuses on koostatud mitmeid väljaandeid ning kirjandusnimestikke.
Keskuses koostatud kirjandusnimestikud:
Siepraw

Siepraw on küla Poolas Väike-Poola vojevoodkonnas Myślenice maakonnas, Sieprawi valla halduskeskus. Siepraw asub Myślenicest umbes 8,5 km põhjas ja Krakówi kesklinnast ligikaudu 18 km lõunas.
Siepraw on rahvakunsti ja käsitöö keskus.
Morganaatiline abielu

Morganaatiline (keskladina keeles "morganatica" &lt; vanaülemsaksa "morgangeba" 'hommikukink') ehk seisusvastane abielu on abielu ebavõrdsetest sotsiaalsetest seisustest pärit inimeste vahel, mille puhul madalamast seisusest pärit osapool (harilikult naine) ja abielust sündinud lapsed ei päri teise osapoole seisuslikke privileege, varandust ja tiitleid.
Kunstkarusnahk

Kunstkarusnahk on enamasti tehiskiust valmistatud kangas, mille karustuse kõrgus on 10 mm ja rohkem.
Hannu Hautala

Hannu Juhana Hautala (12. mai 1941 Töysä vald – 20. juulil 2023 Kuusamo) oli Soome loodusfotograaf ja -kirjanik. 
Hautala üks tuntumaid teoseid on foto "Paarituvad kaljukotkad", mis valiti 1973. aastal Soome aasta pressifotoks. Juba aasta varem oli talle antud fotokunsti riiklik preemia.
Alates 2002. aastast on Hautala Oulu Ülikooli filosoofia audoktor. 2003. aastal pälvis Hautala Soome fotoorganisatsioonide keskliidu Finnfoto-auhinna ja 2012. aastal teaduse populariseerimise elutööpreemia. 2014. aastal sai ta Pro Finlandia teenetemärgi. 
Hautala elas alates 1979. aastast Kuusamos ja on eriti tuntud Koillismaa looduse jäädvustajana. 2007. aastal avati Kuusamos Hannu Hautala loodusfotokeskus Hannun jäljet, mis on ühtlasi Soome esimene loodusfotokeskus.. 
Algselt ametilt oli Hautala automehaanik. Esimese pildilise loodusloo müüs ta ajakirjale Vaasa 1958. aastal. Tema esimene raamat "Erämetsän elämää" ilmus 1968. aastal. Pärast 1970. aastal saadud pooleaastast riiklikku kunstnikustipendiumi, hakkas Hautala täiskohaga loodusfotograafiks.
Seaallikas

Seaallikas on ohvriallikas Oidrema külas Mihkli kihelkonnas ja Lääneranna vallas.
Allikas asub Uuetoa talu maal.
Nukumaja (Ibsen)

"Nukumaja" on norra dramaturgi Henrik Ibseni 1879. aastal ilmunud näidend kolmes vaatluses.
Lühikokkuvõte.
Advokaat Torvald Helmerist on saanud Aktsiapanga direktor. Tema naisele, näiliselt kergemeelsele ja pealiskaudesele Norale, tuleb külla lapsepõlvesõbranna leskproua Kristina Linde, kes loodab Nora abiga Aktsiapangas töökoha saada. Helmer võtabki proua Linde tööle, kuid laseb lahti juristkonsult Krogstadi. Krogstad tahab oma kohta pangas säilitada ning pöördub selles osas Nora poole, kes talle abikaasa teadmata raha võlgu on. Selgub, et Nora oli võlakirjal oma isa allkirja võltsinud (naised ei saanud sel ajal ilma abikaasa või isa nõusolekuta finantsotsuseid teha) ning ähvardas tõe paljastada ja Helmeri maine rikkuda, kui Nora ei suuda teda veenda Krogstadi mitte lahti laskma. Krogstad tunnistab Norale, et tema jäi nooruses allkirja võltsimisega vahele ning seetõttu on Aktsiapank tema ainus võimalus elus haljale oksale jõuda. Nora proovib Helmerit veenda, kuid tulutult. Krogstad kirjutab Helmerile kirja, kus ta kõik paljastab. Helmer loeb kirja ning vihastab Nora peale ja otsustab, et iga hinna eest tuleb talitada Krogstadi soovi kohaselt, et ta naise kuritegu välja ei tuleks ning ta (Helmeri) mainet ei rikuks. Samal ajal sekkub proua Linde. Krogstad armastas proua Lindet, kuid viimane pidi abielluma teise mehega, kes oli jõukas ning suutis Kristina haiget ema ja kahte nooremat venda ülal pidada. Kuna proua Linde mees ja ema on surnud ning vennad piisavalt vanad, et enda eest ise hoolitseda, otsib kedagi, kelle jaoks elada. Ta teeb Krogstadile ettepaneku kooselu alustada ning mõjutab teda võlakirja Norale tagasi saatma. Helmer põletab võlakirja ja kustutab sellega tõendid võltsimisest. Nora avastab aga, et ta on oma abielus justkui mehe mänguasi olnud ning otsustab lahkuda. Tema mees näeb seda kui reetmist ning leiab, et Nora esimene kohus on olla hea ema ja naine, Nora aga vastab, et ta on kõigepealt inimene. Nora lahkub ning Helmer jääb oma korterisse ja katab näo kätega.
Jalgpall 1904. aasta suveolümpiamängudel

Jalgpall 1904. aasta suveolümpiamängudel toimus 16.–23. novembrini. 
Kõik mängud peeti Francis Fieldi staadionil Saint Louises ja iga mäng kestis vaid kaks korda 30 minutit. Jalgpallimängud peeti teist korda 1904. aasta olümpiamängudel. Taas ei osalenud ükski rahvuskoondis, ainult kolm jalgpalliklubi. 1904. aasta Saint Louise olümpiamängudel osales kolm klubimeeskonda, kaks esindasid Ameerika Ühendriike, mõlemad võõrustajalinnast Saint Louisest ja üks Kanadat, Ontariost Galtist (praegu Cambridge). Algselt oli võistlusel soovinud osaleda veel kaks Kanada meeskonda, Berlin Rangers ja Toronto Ülikool, kuid mõlemad loobusid enne võistlust. 
1904. aasta olümpiamängud olid mitme kuu vältel seotud Saint Louise maailmanäitusega ning novembris toimunud jalgpall oli viimane spordiala olümpiamängudel, millel võisteldi. Turniiri mängiti üheringiliselt, kuna Christian Brothers kolledži ja St. Rose Parishi mäng lõppes viigiga toimus nende vahel uus kohtumine.
Nendel olümpiamängudel jagati medalid esimest korda. Galt F.C. (Kanada) võitis kuldmedali, Christian Brothers College (Ameerika Ühendriigid) hõbeda ja St. Rose Parish (Ameerika Ühendriigid) pronksi. Need tulemused on parimad, mida Kanada või USA on meeste olümpiajalgpallis saavutanud. ROK pidas 1904. aasta võistlust ametlikuks võistluseks, kuigi FIFA seda ei ole teinud, kuna võistlusel ei osalenud ühtegi rahvusmeeskonda.
Tulemused.
Galt FC võitis mõlemad mängud selgelt. Kaks Ameerika meeskonda viigistasid oma 20. novembri esimeses kohtumises 0: 0. 23. novembril toimunud play-offis oli Christian Brothers’ College lõpuks 2: 0 vastasest parem. Mõnes aruandes on räägitud ka teisest väravateta mängust kahe meeskonna vahel 21. novembril, kuid see oli kahe kolledži tavaline liigamäng. 
Väike provintsilinn Galt, mis asub Torontost umbes sada kilomeetrit edelas ja on nüüd osa Cambridge'ist (Ontario), tähistas oma meeskonna olümpiavõitu entusiastlikult. Christian Brothersi kolledži vasakpoolne ääremängija Joseph Lydon võistles edukalt ka 1904. aasta olümpia poksiturniiril ja saavutas keskkaalus (65.8 kg) kolmanda koha. Toona ainult 16-aastane väravavaht Louis Menges kuulus hiljem Illinoisi osariigi senati.
Karustamine

Karustamine on tekstiili pealispinna töötlus, mille tulemusena tekib kangapinnale karvkate ehk karus. Erinevalt narmalise pealispinnaga kangastest nagu frotee, samet, plüüs jt ei moodustu karustus eraldi koelõngast nagu karustussiduse puhul, vaid kanga koelõngade kiududest, mis masinaga kanga pinnale tõmmatakse. Karustatud võib olla kanga üks või mõlemad pooled.
Tehnoloogia.
Karustatavad kangad on tavaliselt tehtud lauge keeruga lõngadest kootud kangastest, nii et karust on lihtne välja harjata. Nii trikotaaž- kui kootud kangaid on võimalik karustada. Algselt karustati kangaid käsitsi uniohaka kuivanud õisikuid või kuivanud takjaid kasutades.
Karustamine toimub karustusmasinas, mille võllid on kaetud nõeltelindiga. Karustamise käigus tõmbavad nõelad aparaatketrusega saadud koelõngadest välja kiuotsakesi, mis moodustavad karvkatte. Karustusmasinaid on kahte tüüpi: liht- ja kaksiktoimemasinad. Lihttoimemasinatel on vähem rullikuid. Rullid liiguvad kangaga ühes suunas, kuid kiiremini kui kangas. Kaksiktoimemasinate korral on iga teine rullik vastukarvastusrull, mille nõelad asetsevad vastupidises suunas. Vastukarvastusrull liigub kangast palju aeglasemalt. Kui karvasturull liigub aeglasemalt kui vastukarvastusrull, siis kangast väljatõmmatud kiud surutakse kangale tagasi ja kanga pind jääb siledam.
Karustatakse enamasti enne värvimist ja trükkimist. Pärast värvimist karus korrastatakse.
Kangad.
Karustatud kangad on flanell, boiriie, bumasee, bobrik, duvetiin, finett, molton ja kalev.
Enamikku karustatud kangaid kasutatakse rõivatekstiilidena. Karustatud kangas on katsudes pehme ja meeldiv, kanga pind jätab karustuse vahele õhku, mistõttu karustatud kangas on hea soojuseisolaator. Flanellist voodilinad ja flanellsärgid on populaarsed talveperioodil, sest nad on pehmed ja hoiavad sooja.
Adama Traoré (sündinud 1996)

Adama Traoré Diarra (sündinud 25. jaanuaril 1996 L'Hospitalet de Llobregatis) on Hispaania jalgpallur, kes mängib äärepoolkaitsja või äärekaitsjana Inglismaa Premier League'i klubis Fulham.
Ta alustas klubikarjääri Hispaania klubis Barcelona, mille noorteakadeemiaga liitus ta 2004. aastal. 2013. aastal debüteeris ta Barcelona debüütmeeskonnas Hispaania esiliigas. Kohe esimesel hooajal valiti ta Hispaania esiliiga sümboolsesse koosseisu. Barcelona põhimeeskonnas debüteeris ta Hispaania kõrgliigas 2013. aasta novembris mängus Granada vastu. Barcelona põhimeeskonnas lõi ta oma esimese ja ainsa värava 16. detsembril 2014 karikamängus Huesca vastu.
2015. aasta augustis sõlmis Traoré viieaastase lepingu Inglismaa kõrgliiga klubiga Aston Villa. 2016. aasta augustis siirdus ta Middlesbrough'sse, mis mängis toona samuti Inglismaa kõrgliigas. Hooajal 2017–18 mängis Traoré Middlesbrough'ga Inglismaa esiliigas ja lõi viis väravat. 2018. aastal valiti Traoré Middlesbrough' aasta mängijaks.
2018. aasta augustis sõlmis ta lepingu äsja Inglismaa kõrgliigasse tõusnud Wolverhampton Wanderers. Sama aasta 1. septembril lõi ta mängus West Ham Unitedi vastu oma esimese värava Inglismaa kõrgliigas. Hooaja 2021/22 teises pooles mängis ta taas Barcelonas, kui oli Wolverhampton Wanderersist laenul.
2023. aasta augustis sõlmis ta Inglismaa kõrgliigaklubiga Fulham kaheaastase lepingu, võimalusega lepingut ühe aasta võrra pikendada.
Kuna tema vanemad on Mali päritolu, oli tal võimalus esinda koondises Malit, kuid ta otsustas Hispaania jalgpallikoondise kasuks. Hispaania jalgpallikoondises tegi Traoré debüüdi 7. oktoobril 2020 sõprusmängus Portugali vastu. Ta kuulus Hispaania koondisse 2021. aasta Euroopa meistrivõistlustel.
Saaremaa Pojengifestival

Saaremaa Pojengifestival (inglise keeles Saaremaa Peony Gardens) toimub kord aastas Saaremaa Puukooli näidisaias.
Festivalist üldiselt.
Festival toimub juunis-juulis või algab esimese pojengiõie puhkemisega ja kestab seni, kuni viimane pojengiõis närtsib. Pojengifestivali kulminatsioon on juuni keskpaigast kuni juuni lõpuni, kui korraga õitsevad varased ja keskmised sordid ning alustavad õitsemist hilised sordid. See on ainulaadne ja unustamatu kogemus kogu Euroopas! Lähim sarnane festival toimub Hiinas. 
Pojengiistandus.
Saaremaa Peony Gardens on ainus pojengide lõikelillede istandus Põhja-Euroopas ja suurim permakultuuri tarbeaed Eestis.
Saaremaa Puukooli istandus asub ~4 ha suurusel alal, mis on rajatud Pärsia paradiisiaia stiilis, kus esineb sümmeetria ja maa jaotus neljaks osaks, mida sümboliseerivad tuli, vesi, maa ja tuul. Paradiisiaeda nimetati ennekõike tarbeaiaks ja seal kasvatati toitu. Nii ka puukooli aias kasvavad järgmised söödavad taimed: toompihlakas, õunapuu, lodjapuu, astelpaju, kuslapuu, taralõng, viirpuu, aroonia, must sõstar, kuldsõstar, karussõstar, must leeder, karusmari, ebaküdoonia, kibuvits, pihlakas, pärn, kukerpuu jne. 
Istandust hakati rajama 2014. aastal ja sealset kollektsiooni täiendatakse igal aastal. 
Festivali korraldus.
Saaremaa Pojengifestival koosneb kahest alast: Saaremaa Puukooli müügialast ja pojengi lõikelillede istandusest. Istanduses kasvatatakse lõikelilleks üle 2500 pojengitaime.
Pojengifestivali kuldmedal.
Saaremaa Pojengifestivali lõpus valivad külalised ja žürii ühe pojengisordi, mis saab kuldmedali oma erakordse õitsemise, õievärvi ja suurepärase esitluse eest.
Saaremaa Pojengifestivali 2020 kuldmedalist oli "Old Faithful"– aasta pojeng 2021! 
Külastajad.
2020. aastal külastas pojengifestivali üle 10 000 inimese. Külastajad on olnud peamiselt Eestist, aga neid on käinud ka Lätist, Soomest, Leedust, Venemaalt, Saksamaalt, Rootsist, Belgiast, Itaaliast ja Jaapanist.
Jalgpall 1908. aasta suveolümpiamängudel

Jalgpall 1908. aasta suveolümpiamängudel toimus 19. - 24. oktoobrini. Suurbritannias Londonis toimunud 1908. aasta suveolümpiamängudel võisteldi esimest korda ametlikult jalgpalliturniiril riike esindanud võistkondade vahel: kahel eelmisel olümpiamängul oli jalgpalli mängitud klubimeeskondade vahel. olümpiamängudele registreerus kaheksa meeskonda (sealhulgas kaks Prantsusmaalt, põhimeeskond ja "B" koondis). Ungari ja Böömimaa loobusid hiljem (ametlik olümpiamängude raport teatas riikide eemalejäämise tegelikuks põhjuseks Balkani piirkonna poliitilisi probleeme). Taanlane Sophus "Krølben" Nielsen püstitas rekordi, lüües Prantsusmaa vastu 17: 1 võidus 10 väravat. Nielsen lõi kokku 11 väravat kogu turniiril, mis on siiani olümpiamängudel löödud väravate rekord. Suurbritannia võitis olümpiakulla. Taani meeskonna mängijate hulgas oli ka kuulus matemaatik Harald Bohr.
Tulemused.
Pärast suurt kaotust taanlaste vastu (1:17) loobus Prantsusmaa A koondis pronksmedali mängust. Seejärel mängisid rootslased pronksmedali matšis Prantsusmaa asemel Hollandiga.
Dominique Manotti

Dominique Manotti (kodanikunimega Marie-Noëlle Thibault; sündinud 23. detsembril 1942 Pariisis) on prantsuse kriminaalromaanikirjanik ja 19. sajandile keskenduv majandusajaloolane. 
Ta on kirjutanud üle tosina romaani, mida on tõlgitud mitmesse keelde. 2011. aastal võitis ta Prantsusmaa kriminaalkirjanduse olulisima auhinna Grand Prix de Littérature Policière. 
Tema esikromaan "Sombre Sentier" ilmus 1995. aastal. Selle süžee areneb 1980. aastal Pariisis Sentier' linnaosas toimunud illegaalsete türgi tööliste streigi ajal. Romaanis loob ta ka oma mitme hilisema romaani keskse tegelase, geist inspektori Théodore Daquini tegelaskuju.
Anu Heinsalu

Anu Heinsalu (ka Anu Heinsalu-Diževski; sündinud 26. juulil 1959 Pärnus) on inspitsient, näitleja ja tekstiilivärvija.
1977. aastal lõpetas Anu Heinsalu näitejuhi erialal Viljandi Kultuurharidustöö Kooli, 1978–1979 õppis Pärnu teatri õppestuudios. 
1977–1979 oli ta Pärnu linna TSN Täitevkomitee kultuuriinspektor. 1979–1990 töötas Anu Heinsalu Pärnu Endlas (varem ka Pärnu Draamateater) inspitsiendi ja näitlejana ning aastast 2000 tekstiilide värvijana. 
Ta oli Eesti Teatriliidu liige (1987–2011). 
Rolle.
Penzance

Penzance (korni Pennsans) on linn (inglise "town") Inglismaal Cornwalli krahvkonnas ja tervikomavalitsuses. Asub Cornwalli poolsaare lääneosas La Manche'i väina Mount's Bay ääres, 410 km Londonist edelas ja 20 km Land’s Endi neemest kirdes.
2011. aastal elas linnas 21 200 inimest.
Alexander Dierks

Alexander Dierks (sündinud 2. oktoobril 1987 Bietigheim-Bissingenis Saksamaal) on Saksa poliitik (CDU). Alates 9. detsembrist 2017 on ta Saksimaa CDU peasekretär.
Haridus.
Alexander Dierks sündis Bietigheim-Bissingenis Baden-Württembergis. Ta on Saksimaal elanud lapsepõlvest peale. Pärast keskkooli lõpetamist Dresdenis 2006. aastal, lõpetas ta Chemnitzi Tehnikaülikooli bakalaureusekraadiga (BA) Euroopa õpingute eriala ja magistrikraadiga Euroopa poliitika eriala.
Poliitika.
Ta liitus Junge Unioniga (JU) 2004. aastal ja oli 2011–2017 Saksi liidumaa liiduesimees. 2008. aastal sai temast CDU liige. 2013. aastal sai temast CDU Chemnitzi osariigi juhatuse liige ja ringkonna esimehe asetäitja. Alates 2014. aastast on ta Chemnitzi linnavolikogu liige.
Aastast 2013 kuni Saksi liidumaa parlamendi valimiseni töötas ta Saksamaa Bundestagis teadusassistendina.
2014. aastal Saksimaa osariigi valimistel kandideeris ta Chemnitzi valimisringkonnas CDU otsekandidaadina ja valiti otsemandaadi kaudu 32,39% häältega Saksi liidumaa parlamenti.
Dierks on Saksi CDU parlamendirühma noorsoopoliitika pressiesindaja ja riikliku noorte hoolekandekomisjoni liige. Lisaks kuulub ta parlamendirühma sotsiaal-, teadus- ja siseküsimuste töörühmadesse ning sotsiaal- ja teaduskomisjonidesse. 2019. aasta Saksimaa osariigi valimistel valiti ta taas Chemnitzi valimisringkonna valimisliikmeks 29,8 protsendi otseste häältega. 2017. aastal valiti Dierks 83,3%-ga CDU Saksi peasekretäriks.
Adama Traoré (sündinud 1990)

Adama Traoré (sündinud 3. veebruaril 1990 Bondoukous) on Elevandiluuranniku jalgpallur, kes mängib vasakkaitsja, vasakpoolkaitsja või vasaku äärepoolkaitsjana Austraalia kõrgliiga klubis Western Sydney Wanderers.
Ta alustas klubikarjääri Elevandiluuranniku klubis École de Football Yéo Martial.
2009. aastal liitus ta Austraalia kõrgliiga klubiga Gold Coast United. Aastatel 2012–2014 mängis ta Melbourne Victorys. Hooaegadel 2012–13 ja 2013–14 valiti Traoré Austraalia kõrgliiga hooaja sümboolsesse koosseisu ning 2014. aastal Melbourne Victory aasta mängijaks.
Hooajal 2014–2015 mängis ta Portugali kõrgliiga klubis Vitória de Guimarães. Aastatel 2015–2017 mängis ta Šveitsi kõrgliiga klubis Basel. Kõigil kolmel hooajal tuli ta Baseliga Šveitsi meistriks. Aastatel 2017–2019 mängis ta Türgi kõrgliiga klubis Göztepe.
2019. aasta septembris naasis Traoré Melbourne Victorysse. 2021. aasta juunis liitus ta Wanderersiga.
Elevandiluuranniku jalgpallikoondises tegi Traoré debüüdi 6. septembril 2015 Aafrika rahvaste karikavõistluste valikmängus Sierra Leone vastu. Ta kuulus Elevandiluuranniku koondisse 2017. aasta Aafrika rahvaste karikavõistlustel.